ตำ ยำ ซี๊ด เป็นร้านอาหารไทยอีสานแนวฟิวชั่น อยู่บริเวณสินสาคร วิลเลจ หน้าอัสสัมชัญพระราม 2 (สมุทรสาคร) เมนูอาหารของร้านนี้จะเน้นไปที่อาหารรสแซ่บ ทั้งส้มตำ ยำ ลาบ แกงเปรอะ ฯลฯ แต่ก็จะแตกต่างจากร้านอาหารอีสานทั่วไปคือผสมผสานอาหารสมัยใหม่เข้าไปร่วมด้วย ยกตัวอย่างเมนูแซลมอนวางไข่ (ตามฤดูกาล) เมนูนี้จะใช้แซลมอนสด โรยหน้าด้วยไข่มดแดงราดด้วยน้ำซอสยำสูตรของทางร้าน เมนูนี้เราว่าแปลกดี แต่ไม่ได้สั่งอ่ะนะ ไม่ชอบกินไข่มดแดง 
นอกจากอาหารอีสานแล้วก็ยังมีอาหารจานเดียวทั่วไป เช่นผัดไทย , ข้าวผัด , สปาเกตตี้ ฯลฯ ขนมหวานก็เป็นเมนูง่าย ๆ เช่นลอดช่องวัดเจษ , เฉาก๊วยชากังราว เครื่องดื่มเป็นพวกน้ำสมุนไพร 

เมนูที่สั่ง
- เครื่องดื่มเราสั่งน้ำอัญชันมะนาว 30 บ. , ชาไทยนมสด 35 บ. , ชาดำเย็น 30 บ. รสชาติหวานไปหน่อย ส่วนชานมก็ชาอ่อนไปนะ
- ตำข้าวโพด 55 บ. รสชาติแบบตำไทยอ่ะ เปลี่ยนจากมะลอกอเป็นข้าวโพดแค่นั้นเอง โดยรวมก็อร่อยดี
- ถุงทองห่อลาว 70 บ. อมน้ำมันไปหน่อย ไส้อะไรก็ไม่รู้ ไม่ค่อยอร่อยอ่ะ
- ผัดไทยกุ้งสด 75 บ. เส้นเหนียวนุ่มใช้ได้ ผัดมาไม่มันเยิ้ม จัดว่าโอเค
- ยำไก่ซี๊ด 75 ไก่ย่างคลุกด้วยน้ำลาบรสจี๊ดจ๊าด หน้าตาสวยรสชาติดี
- ปังเย็นทาวเวอร์ช็อคโกแลต 79 บ. จานใหญ่เบิ้มกินได้ 4 คนแหนะ เห็นที่ร้านเค้าใช้โกโก้ตานางพยาบาลนะ แต่สงสัยใส่น้อยไปรสโกโก้อ่อนมาก เกล็ดน้ำแข็งยังปั่นไม่ละเอียด ขนมปังมีนิดเดียว เมนูนี้คงสั่งแค่ครั้งเดียวอ่ะ

อาหารมีทั้งถูกปากไม่ถูกปาก แต่รสชาติโดยรวมก็โอเค เพียงแต่ไม่รู้สึกว้าว หรือติดใจจานไหนเป็นพิเศษ ฝากท้องได้ยามหิวคร้าบบบ